ΚΑΝΟΝΙΣΜΟΣ (ΕΚ) αριθ. 1164/1999 ΤΗΣ ΕΠΙΤΡΟΠΗΣ

της 2ας Ιουνίου 1999

που καθορίζει την ενίσχυση της αποθεματοποίησης για τις μη μεταποιημένες σταφίδες και τα ξηρά σύκα για την περίοδο εμπορίας 1998/1999

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε από τον κανονισμό (ΕΚ) αριθ. 2199/97(2), και ιδίως το άρθρο 9 παράγραφος 8,

Εκτιμώντας:

(1) ότι το άρθρο 9 παράγραφος 4 του κανονισμού (ΕΚ) αριθ. 2201/96 προβλέπει ότι χορηγείται στους οργανισμούς αποθεματοποίησης ενίσχυση στην αποθεματοποίηση για τις ποσότητες σουλτανίνας, κορινθιακής σταφίδας και ξηρών σύκων που έχουν αγοράσει και για την πραγματική διάρκεια αποθεματοποιήσεως·

(2) ότι το άρθρο 2 του κανονισμού (ΕΚ) αριθ. 504/97 της Επιτροπής, της 19ης Μαρτίου 1997, περί λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου, όσον αφορά το καθεστώς της ενισχύσεως στην παραγωγή στον τομέα των μεταποιημένων προϊόντων με βάση τα οπωροκηπευτικά(3), όπως τροποποιήθηκε από τον κανονισμό (ΕΚ) αριθ. 702/1999(4), καθορίζει τις ημερομηνίες των περιόδων εμπορίας·

(3) ότι πρέπει να καθοριστεί η ενίσχυση στην αποθεματοποίηση για τις σταφίδες και τα μη μεταποιημένα ξηρά σύκα της περιόδου εμπορίας 1998/1999 και για το σκοπό αυτό πρέπει να ληφθούν υπόψη τα κριτήρια που έχουν καθοριστεί στο άρθρο 1 του κανονισμού (ΕΟΚ) αριθ. 627/85 της Επιτροπής, της 12ης Μαρτίου 1985, περί της ενισχύσεως στην αποθεματοποίηση και τη χρηματική αντιστάθμιση για τις σταφίδες και τα μη μεταποιημένα ξηρά σύκα(5), όπως τροποποιήθηκε τελευταία από τον κανονισμό (ΕΚ) αριθ. 1922/95(6), που αναφέρει ότι η ενίσχυση στην αποθεματοποίηση καθορίζεται ανά ημέρα και ανά 100 χιλιόγραμμα καθαρού βάρους σουλτανίνας της κατηγορίας 4 και ξηρών σύκων της κατηγορίας Γ και ότι εφαρμόζονται δύο ποσά ενισχύσεως για τις σταφίδες, το πρώτο έως το τέλος του Φεβρουαρίου του έτους που έπεται εκείνου κατά τη διάρκεια του οποίου αγοράσθηκαν τα προϊόντα από τον οργανισμό αποθεματοποιήσεως και το δεύτερο για την αποθεματοποίηση πέραν της περιόδου αυτής·

(4) ότι η ενίσχυση στην αποθεματοποίηση υπολογίζεται λαμβάνοντας υπόψη το τεχνικό κόστος αποθεματοποιήσεως και τη χρηματοδότηση της τιμής αγοράς που πληρώνεται για τα προϊόντα·

(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 1998/1999, η ενίσχυση της αποθεματοποίησης που αναφέρεται στο άρθρο 9 παράγραφος 4 του κανονισμού (ΕΚ) αριθ. 2201/96 είναι:

α) 0,0204 EUR ανά ημέρα και ανά 100 kg καθαρού βάρους έως τις 29 Φεβρουαρίου 2000 και 0,0080 EUR ανά ημέρα και ανά 100 kg καθαρού βάρους από την 1η Μαρτίου 2000 για τις σουλτανίνες κατηγορίας 4·

β) 0,0223 EUR ανά ημέρα και ανά 100 kg καθαρού βάρους για τα ξηρά σύκα κατηγορίας Γ.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 303 της 6.11.1997, σ. 1.

(3) ΕΕ L 78 της 20.3.1997, σ. 14.

(4) ΕΕ L 89 της 31.3.1999, σ. 26.

(5) ΕΕ L 72 της 13.3.1985, σ. 17.

(6) ΕΕ L 185 της 4.8.1995, σ. 19.